“আমি প্রস্তুত…,” যোধপুর জেল থেকে বিরাট বার্তা সোনম ওয়াংচুকের

ওয়েব ডেস্ক: লাদাখে অশান্তির (Ladakh Unrest) পর গ্রেফতার হয়েছেন সমাজকর্মী ও পরিবেশপ্রেমী সোনম ওয়াংচুক (Sonam Wangchuk)। বর্তমানে তিনি যোধপুর জেলে (Jodhpur Jail) বন্দি। সেখানে থেকেও তিনি লাদাখবাসীর প্রতি শান্তি ও ঐক্যের বার্তা পাঠিয়েছেন। পাশাপাশি লাদাখের জন্য পূর্ণ রাজ্যের মর্যাদার দাবিতে অহিংস আন্দোলন চালিয়ে যাওয়ার আহ্বান জানিয়েছেন।

যোধপুর জেল থেকে পাঠানো এক বিবৃতিতে ওয়াংচুক বলেছেন, “আমি শারীরিক ও মানসিকভাবে ভালো আছি। সবার উদ্বেগ ও প্রার্থনার জন্য ধন্যবাদ জানাই। যারা প্রাণ হারিয়েছেন, তাঁদের পরিবারের প্রতি গভীর সমবেদনা জানাই। আহত ও আটক ব্যক্তিদের জন্য আমার প্রার্থনা রইল। আমাদের চারজনের মৃত্যুর ঘটনার নিরপেক্ষ বিচার বিভাগীয় তদন্ত হওয়া উচিত। সেই তদন্ত না হওয়া পর্যন্ত আমি জেলে থাকতে প্রস্তুত।”

আরও পড়ুন: কবে, কোথায় ল্যান্ডফল করবে ঘুর্ণিঝড় ‘শক্তি’? জানুন লেটেস্ট আপডেট

ওয়াংচুক আরও বলেছেন, “আমি লাদাখের রাজ্য মর্যাদা ও ষষ্ঠ তফসিলভুক্তির দাবিতে অ্যাপেক্স বডি ও কেডিএ-র পাশে আছি। লাদাখবাসীর সাংবিধানিক অধিকার আদায়ের এই আন্দোলন আমাদের ন্যায্য দাবি। আমি সকলকে শান্তি ও ঐক্য বজায় রেখে সত্যিকারের গান্ধীয় অহিংস পদ্ধতিতে আন্দোলন চালিয়ে যাওয়ার আহ্বান জানাচ্ছি।”

সম্প্রতি লাদাখের প্রতিবাদে পুলিশ ও আন্দোলনকারীদের মধ্যে সংঘর্ষের পর কয়েকটি ভবনে অগ্নিসংযোগের ঘটনাও ঘটে। পুলিশের গুলিতে চারজন নিহত হন, যার মধ্যে একজন সেনা জওয়ানও ছিলেন। আন্দোলনকারীদের দাবি— ২০১৯ সালে জম্মু ও কাশ্মীরের বিশেষ মর্যাদা প্রত্যাহারের পর লাদাখকে কেন্দ্রশাসিত অঞ্চল হিসেবে ঘোষণা করা হলেও এখন রাজ্য মর্যাদা এবং সংবিধানের ষষ্ঠ তফসিলের আওতায় সুরক্ষা দেওয়া হোক।

এই ঘটনার পরেই ওয়াংচুককে জাতীয় নিরাপত্তা আইন অনুযায়ী গ্রেফতার করা হয়। ইতিমধ্যে তাঁর দাদা এবং আইনজীবী যোধপুর কারাগারে গিয়ে তাঁর সঙ্গে সাক্ষাৎ করেছেন। এদিকে, ওয়াংচুকের স্ত্রী গিতাঞ্জলি জে আংমো তাঁর স্বামীর গ্রেফতারির বিরুদ্ধে জাতীয় নিরাপত্তা আইনের অধীনে আটকাদেশ চ্যালেঞ্জ করে সুপ্রিম কোর্টে আবেদন করেছেন। আগামীকাল এই মামলার শুনানি হবে বলে খবর।